  Виталий Пронин Мар воштӥськоз сад-бакча возисьёс понна Кызьы воштӥськоз адямиослэн улон-вылонзы, сад-бакчаосты возёнэн герӟаськем выль закон пыӵаны кутскемен? Та но мукетыз сярысь кенешиськом Удмуртиысь Садоводъёслэн огазеяськонэнызы кивалтӥсен Ольга ЗАЛАЗАЕВАЕН. О. Залазаева. (Фото: Day.org.ru)— Ольга Михайловна, сад-бакча возёнэн герӟаськем выль закон капчиен ӧз кутӥськы… — Но сое кутытэк но йӧныз ӧй вал ни. Угось азьвылэз закон выльдэмын вал 1998-тӥ арын. Со дырысен улон-вылонын туж тросэз воштӥськиз. Зэм, выльзэ кылдытыны капчи ӧй вал. Но депутатъёс калыклэсь мылкыдзэ юазы - радъяськизы парламент кылзонъёс, Москвае люкаськылӥзы быдэс Россиысь садоводъёслэн огазеяськонъёсынызы кивалтӥсьёс. Мон но отын вал. Собере выль законъя улыны дышетскон понна 1 но ӝыны ар сётэмын вал - со пыӵатӥське туэ 1-тӥ январьысен гинэ. Мон сямен, тужгес бадӟымез воштӥськон - кельтэмын на ОНТ-ос но СНТ-ос гинэ (огородной но садоводческой некоммерческой товариществоос). Татчыозь сад-бакча возисьёс огазеяськонъёссэс олокызьы но ниманы быгатылӥзы, кылсярысь, вӧлмемын вал ДНТ-ос (дачной некоммерческой товариществоос). Табере соос чакланы кулэ, кинъёс пӧлы асьсэды пыртозы - огородникъёс яке садоводъёс пӧлы. — Нош маин соос висъясько? — Туж тросэныз. ОНТ-ос чакламын музъемын ужаны гинэ, отчы пуктӥськыны лэземын ӧвӧл, бакчаын ужан тӥрлык возьыны пичияк лапас гинэ ке шат. Зэм, таӵе огазеяськонъёс асьме республикаямы туж ӧжыт - Яр ёросын гинэ кылемын. Яр каргуртын улӥсьёслы мерттӥськыны ватсаса музъемъёс сётэмын вал. Данакез отчы корка ӧз пуктэ - картошка, ӵужкуш-ман мертто но ӝыт доразы берто, улон интызы кыдёкын ик ӧвӧл бере. Асьмелэн 450-лэсь ятыргес СНТ-ос, отын 150 сюрс пала адямиос сад-бакча возё. Тросэз интыяськемын Дэри ёросын, ӧжыт ӧвӧл Глазов, Сарапул, Вотка городъёс бордын. СНТ-осын музъем возисьёслы выль закон бадӟым право сётӥз - улыны ярамон корка пуктыны но отчы прописка лэсьтыны. — Нырысь чакламъя, таӵе луонлыксы кылдыны кулэ вал 6 соткалэсь бадӟымгес музъем возисьёслэн гинэ. — Но вазен туж тросэзлы 3-4 сотка висъяськылӥз, тросэз али но озьы ик со пичи музъемзы вылын мерттӥсько, корка пукто. Законэз дасясьёс таӵеослэсь но куронзэс кылӥзы. Озьы табере котькӧня музъемед мед луоз - коркаед улыны ярамонэн лыдъямын ке, регистрация лэсьтыны луэ. Бен, корка 3 этажлэсь ӝужытгес, нимаз квартираослы люкылэмын медаз луы. Законлэн проектаз учкемын на вал пуктӥськон-мерттӥськонъя нимысьтыз правилоос. Кылсярысь, корка дорысен бускельлэн участокозяз ичизэ 3 метр мед кылёз. Но 3 сотка вылын та куронъёсты быдэсъяны уз пӧрмы ни. Соин ик бускельёслы ог-огзэс валаса улоно луоз. Жаляса верано, куд-огез сьӧраз ортче - чуренак пуктэ корка, мунчо, лапас… Таин сэрен бускелезлэн участокез саюлэ кыле. Таӵе дыръя адями судэ вазиськыны но со пуктӥськемъёсты утялтытыны быгатоз. Соин ик таӵе учыръёс медаз луэ шуыса, огкылысь улоно. Юнме уг верало ук, улон инты бырйыкуд, бырйы бускельёстэ. Пусъёно на: адями сад-бакчаын улыны малпа ке, мед лыдэ басьтоз, отын уз луэ больница, школа, нылпи сад… Толалтэзэ ӵемысь уг ужа магазин. Уз сузяськы, вылды, сюрес но, угось СНТ лымыез утялтыны кулэ ӧвӧл… — Ольга Михайловна, СНТ-ослэн председательёссы малы ке туж ик уг шумпото выль законлы. — Куронъёс угось бад-ӟымесь луизы. Кылсярысь, котькуд товариществоын табере луыны кулэ сад-бакча возисьёслэн реестрзы - списокын одно пусъемын мед луоз нимтулзы, улон адрессы, электрон адрессы, телефонзы. Со ньӧмыз понна гинэ кулэ ӧвӧл, кылсярысь, товариществоын собрание ортчытыны чакламын ке, солэн ёзчиосызлы та сярысь электрон почта пыр ке но ог 2 арнялы вазьгес ивортыны кулэ. Председательёс кышкатскемын на, сад-бакча возисьёс взносъёссэс табере банкъёс, почта пыр гинэ келяны быгато, улэп коньдонэз кутыны уг яра шуыса. Кассаын, пе, чик коньдон уз луы-а? Но закон озьы куре. Куд-ог председательёс туэлы взносъёсты уксёен басьяны кутскиллям вылэм ни, Прокуратура соослы алонъёс келяз. Табере коньдон басьтыны уг луы ни дежурствоос, отработкаос интые - та но сюлмаськытэ председательёсты. Угось, шуом, отработкаосы ик потало сад-бакча возисьёс пӧлысь ог ньыльмос люкетэз гинэ. Мар пыре отработкае? СНТ котырын утялтӥськон, кенеръёсты буян… Соин ик ваньмыз зэмлыко мед луоз шуыса, председательёслы дэмласько: кылдытоно нимысьтыз статья - товариществоез благоустраивать карон. Талэсь дунзэ пыртыны луоз целевой взносэ. — Куд-ог сад-бакча возисьёслэн СНТ-е пыремзы уг поты - соослэн сыӵе правозы вань. — Таӵеос председательёслы туж бадӟым шугъяськонъёс кылдыто вал. Угось соос членской взносъёс уг тыро, но товариществоысь сюресъёс вылтӥ ветло, огъя гумы кузя ву но лыктэ, одӥг юбоысь тыл но кыскемын… Соин ик парламент кылзонъёс дыръя калык куриз, сад-бакча возисьёс нимазъяськыны медаз быгатэ шуыса. Законэз дасясьёс соглаш ӧз кариське, Конституцилэсь куронъёссэ тӥян луоз, пе. Но шумпоттэ: выль законын гожтэмын ни, нимаз кариськисьёслэн тыриськонъёссы, СНТ-лэн ёзчиосызлэнэн ӵошатыса, ӧжытгес медаз луы шуыса. Нош таин валче соослы луонлык кылдэ собраниосы пыриськыны, ӵектонъёслы дурбасьтэмзэс я пумит луэмзэс вераны. — Сад-бакча возён коттеджын улонлэсь но дуногес уг луы-а? — Мон озьы уг малпаськы. Сад-бакча понна араз одӥг пол взнос тыриськом, сое но одно огкутскемен уг куро, люкетэн-люкетэн тырыны луэ. Нош коттедж посёлокъёсын расчёткаос толэзьлы быдэ лыкто - газлы но, тыллы но тыроно. Управляющей компания вань ке, со но уксё басьтоз на. Бен, туэ ар сад-бакча возисьёс понна капчи уз луы, угось огдыре кӧня ке ужпумъёс усёзы пельпумъёссы вылэ. Нырысь ик - ӝутӥзы тужгес ичи уждунлэсь быдӟалазэ, озьыен СНТ-лэн штатаз ужасьёслэсь, бухгалтерлэсь, сторожлэсь уждунзэс будэтоно. Кыкетӥез - НДС-эз 20 процентозь йылтӥзы, организациос СНТ-е лыктӥзы ке, кылсярысь, сюрес тупатыны, скважина гудыны, тае одно лыдэ басьтозы. Тыллы дунъёс ар ӵоже 2 пол будозы: 1-тӥ январьысен 3,19 манет луиз ни, 1-тӥ июльысен 3,25 манет тупатӥськоз на. СНТ-ын электроэнергия трос кошке урамъёсты югдытонлы но, скважина но ужа. Валамон, ваньмыз та взносъёслэн быдӟалазы вылын шӧдӥськоз. Эшшо одӥг ужпум - жуг-жагез поттон. Сад-бакча возисьёс татчыозь огкылъёс гожъязы пӧртэм жуг-жаг поттӥсь огазеяськонъёсын, 1 контейнерез поттэмзы понна 200 манетысен 250 манетозь тыро вал - кин кызьы вераськыны быгатылӥз, лыдэ басьтӥськылӥз на, мар кеме жагез поттоно. Табере жаген выроз улос оператор - одӥг контейнерлэн дуныз 718 манет усёз. Сад-бакча возисьёслы дэмласал: вань силёзэс контейнеръёсы медаз куялэ, мае сутыны луэ, сутоно. — Ольга Михайловна, мар верасалды сад-бакча басьтыны дасяськисьёслы? — Дэмласал: сад-бакча басьтыны малпаськоды ке, одно пыралэ СНТ-лэн правленияз, тодэ, участоксэ вузась муртлэн тыриськонъёсыз ӧвӧл-а. Квартира басьтӥськом ке, жилищной компание ва-зиськылӥськом ук - татын но озьы ик. Но мукет ласянь, сад-бакча вузасьёс асьсэос но валаны кулэ, тыронъёссы выль кузёослы уз выже, асьсэ вылэ ик кылёзы. Городын улӥсь адями музъем борды кыстӥське ке, малы сад-бакча басьтонтэм? Со вань сюлмаськонъёсты сайяны быгатоз. Бен, отын пичияк ужано луоз. Но со дыре ик ялкарыны но туж умой инты - семьяен, эшъёсын. Элина Кумачёва  